43. schôdza NR SR - 1.deň - B. popoludní
Dátum: 2021-09-28
Poslanec: Kamenický, Ladislav (SMER - SD)
Druh vystúpenia: Vystúpenie v rozprave

118. Ďakujem pekne, pán predsedajúci. Musím povedať, že keď sa začala táto schôdza, tak som sa zamýšľal nad tým, že čo vlastne má byť zmyslom tejto schôdze. A podľa mňa zmyslom tejto schôdze je to, aby sme zabezpečili to, či sa ľudia majú na Slovensku dobre alebo či sa budú mať horšie, ako sa majú dnes. Aby sme sa zamysleli nad tým, akú majú ľudia na Slovensku životnú úroveň a či sa im bude dariť v budúcom roku lepšie, alebo sa im bude dariť horšie. Keď som si vypočul príspevok pána Sulíka, čakal som všetko možné a väčšinou teda aj tí, ktorí keď ste niekto boli na nejakom mediálnom tréningu, sa hovorí, že na začiatku sa hovorí podstata toho, čo chcete povedať. A pán Sulík, bohužiaľ, nevyužil ten čas, ktorý tu mal, a opäť musím povedať, že všetky tie obštrukcie, čo ste voči nám ako opozícii urobili v parlamente, tak si myslím, že mali ste v rukách to, či pán Sulík bude ďalej vystupovať, alebo nebude. Keby ste tu boli, proste si odhlasujete a pán Sulík tu môže rozprávať tri hodiny. Bohužiaľ, ste tu neboli. A nečudujte sa, že my ako opozícia sme na to reagovali, ako sme reagovali, lebo ja si pamätám, že my sme tu, vy ste tu v podstate na poslednej schôdzi zaviedli to, že tu nemusí sedieť žiadny predkladateľ. No je to úplne legitímne z našej strany, lebo, lebo keď tu bol pán Jarjabek, poslanec Jarjabek v sále, tak ste povedali, však tu je predkladateľ, neni problém. Nechali ste popadať všetkých v rozprave. My sme boli na tlačovej konferencii a bolo, zhasla fajka. Viete, potom ten parlament bude vyzerať stále horšie a horšie a myslím si, že tá kultúra sa tu fakt nenosí. Teraz k veci. Ja budem hovoriť o životnej úrovni. Povedalo sa tu strašne veľa slov, strašne veľa dôvodov, vyjasnení, ale nemáme žiadny výsledok. Chcem povedať, že ľudí na Slovensku nezaujíma to, že či my tu strávime jeden deň alebo 24 hodín, alebo, alebo, alebo týždeň. Ľudí bude na Slovensku zaujímať to, že keď sa zobudia do 1. januára budúceho roku a keď im prvý, príde prvý šek, čo na tom šeku uvidia. To znamená, o koľko bude drahšie teplo, o koľko bude drahšia energia, elektrina, o koľko bude drahší plyn. Povedalo sa tu veľa o tom, za čo všetko môže Robert Fico, a musím povedať, že okrem toho, že môže napríklad za erupcie na Slnku, tak môže aj za ďalšie veci, ktoré vám teraz vymenujem. Keď si porovnáme august v roku 2020, to je vaša vláda, a august 2021, tak stúpli ceny na dopravu o 11,1 %. A idem hovoriť o tých dopadoch na ľuďoch (ľudí, pozn. red.), o čom sa bavíme. Aj za to môže Robert Fico. Robert Fico môže napríklad aj za to, že alkohol a tabak zdraželi o 8,6 %, že poštové služby zdraželi o 6,6 %, potraviny o 3,6 % a nehnuteľnosti o 12 %. Jedna vec, ktorú štát vie, vie regulovať a ovplyvňovať, je cena elektriny a energií. Čo sa deje? Vy idete zdražeť elektrinu podľa informácií zatiaľ, samozrejme, myslím, že až v novembri tohto roku sa dozvieme o koľko, lebo tam sa berú čísla za prvý polrok predchádzajúceho roku, tak sa hovorí o zdražení elektriny o 10 až 15 %. To môže urobiť niektorým ľuďom navýšenie ich nákladov a zníženie ich životnej úrovne o 100 euro ročne. Pri plyne je to 15 až 18 %. Opäť, keď si zoberiete nejakú domácnosť, ktorá povedzme mesačne platí za plyn 100 eur, niektorí aj viac, tak pri 100 eurách to máte skoro 200 eur ročne. Teplo ide hore o 10 % alebo chcete ho zvýšiť. Ja sa pýtam, či chcete práve u tých nízkopríjmových skupín obyvateľstva, aby ľudia večer sedeli pri termostate, znižovali si teplotu, až dokedy sa to bude dať, a keď už sa to nebude dať, tak si oblečú svetre a hodia si termofor do svojich perín? Toto má byť výsledok? Mnohí ľudia, a to hovorím najmä o senioroch, žijú skutočne z pár stovák eur mesačne. A najviac práve toto zdražovanie dopadá na nich. Seniori žijú v bytoch, ktoré postavili ešte bývalá, bývalé vlády za socializmu. Aj vďaka tomu, že sú vlastníkmi týchto bytov, majú relatívne náklady obmedzené na niektoré položky. A energie, plyn, voda, elektrina je, sú tie najväčšie položky práve v ich rozpočtoch, okrem teda, samozrejme, jedla. A títo dôchodcovia sú veľmi citliví hlavne na zvyšovanie cien. To sú ľudia, ktorí na rozdiel od mladých ľudí si celý život sporili na to, aby si prilepšili na dôchodok. Majú úspory, a keď si pozreme na vývoj, vývoj inflácie na Slovensku, tak v tomto roku bude inflácia jedna z najvyšších od roku 2012. Čo sa stane, keď inflácia stúpne na 4 až 5 %? Tak títo dôchodcovia, ktorí si nasporili svoje úspory za celý život, tak každý rok prídu reálne o 5 % svojich úspor. Výhoda. Kto bude mať výhodu? No z inflácie budú mať výhodu hlavne mladí ľudia, ktorí majú veľké úvery. Úver sa spláca totiž v nominálnej čiastke a pri infláciách väčšinou stúpajú mzdy, a tým pádom sa im to ľahšie spláca. A ja sa chcem opýtať, keď teda tu sa toľko bavíme o tom, že kto čo urobil a neurobil a kto čo ukradol, neukradol. Keď teda sa nám zvyšujú ceny takto neúmerne, a musím povedať, spomeniem zopár cifier, ktoré budú občanov určite zaujímať. Budeme sa tu baviť v tomto pléne ešte, ešte o potravinách, ale ja trošku poviem zopár položiek. Za rok vašej vlády petržlen zdražel napr. o 107 %, rastlinné maslo o 17 %, zelenia ako uhorky, paradajky, zeler 15 až 17 %, kuracie prsia o 10 %, napr. citróny o 8,5 %, čerstvé maslo 8,2 %, chlieb celozrnný 6 %. A to chcete povedať, že teraz ešte treba tým ľuďom zaťať sekeru do chrbta a zvýšiť im ceny energií? A budeme tu hovoriť o tom, že však majme liberálny trh? Však nech sa nám zvyšujú ceny, však neni problém, ľudia to zaplatia. Ľudia nemajú z čoho platiť takéto výdavky a dovolím si povedať, že budete sa možno veľmi čudovať, ale ľudia, ľudia vás znenávidia, ak nebudete nič robiť s energiami. A, viete, to, že pán Sulík prišiel a povedal, že chce vystúpiť a hľadá, nájde nejaké riešenie, prepáčte, to čakal na to, kým my zvoláme mimoriadnu schôdzu, aby povedal riešenia, ako bude riešiť ceny energií? Však tá téma je na stole možno dva mesiace. A pán Sulík už sa mal stokrát postaviť pred kamery a povedať ľuďom, čo s energiami a čo s ich cenami bude robiť. Okrem toho, že takto idete valcovať ľudí, tak počas COVID-u ste im nepomohli, teraz im budete zvyšovať ceny a tí sa vám potom za to pekne poďakujú. Stále sa tu hovorilo, aj dnes som to počul aj z úst pani prezidentky, jak sme zvládli nezamestnanosť. Tak vám oznamujem, že nezamestnanosť nám stúpla zo 6,21 % na 8,3 %. To až taký zase veľký úspech nie je. Ak si zobereme, že táto vláda v nominálnych výdavkoch stúpla, stúpli jej výdavky o neuveriteľných 9 mld. eur. V roku 2019 sme mali výdavky štátneho rozpočtu na hotovostnej báze 18 mld., teraz ich máme 27. Na COVID sa dalo minulý rok aj tento rok cirka okolo dvoch-troch miliárd. Stále je to nepomer proti tomu, ako sa malo ľuďom pomáhať. Rastú nám neuveriteľným spôsobom výdavky, a ľuďom sa nepomáha. Na druhej strane tu počúvame stále výhovorky na to, že nemáme peniaze v štátnom rozpočte na trináste dôchodky. Nenašlo sa 280 mil. pre tých dôchodcov, ktorým idete zvyšovať ceny energií. Pred tým, ktorým sa všetko zdražie. To vás vôbec nezaujíma. Minimálnu mzdu, ktorú ste mohli zdvihnúť na 680 eur, tak ste dali len 646, aby každý ten človek, ktorý robí za minimálnu mzdu, dostal o 400 euro menej. Ale ceny utešene rastú. Zamestnanosť za prvý kvartál tohto roku, a to je tvorba tých nových pracovných miest, my sme boli tretí najhorší v Európskej únii, mínus 1,1 %. A o dlhodobej nezamestnanosti ani nebudem hovoriť. Tá nám stúpla zo 60-tisíc skoro na 100-tisíc ľudí. Máme tu také okresy, ako je Rimavská Sobota, Revúca, kde máme nezamestnanosť nad 20 % a stúpla za posledný rok o 5 až 6 %. To sú neuveriteľné nárasty. A vy sa stále tvárite, že všetko je tu v najlepšom poriadku, však ľudia sa majú fajn, lebo z poslaneckých lavíc je ten pohľad úplne iný na svet ako ten svet, ktorý žijú ľudia na Slovensku. Čo sa týka toho, čo som očakával od pána Sulíka, ale nie na tejto schôdzi. Ja som a my sme mu dali termín, že nech predloží ten plán neskôr. Ten plán už dávno mal byť. Tu mal byť jasný plán, čo ide robiť s cenami energií. A môže sa vyhovárať na SMER, že urobil to, tamto, ono, ale SMER, keď bol problém s energiami, s nárastom cien, vždy vedel zabrať a našiel riešenie, ako tie ceny udržať stabilné. Viete, keď tu počúvam kolegov, ako hovoria o tom, že dokonca už sú tu nejaké plány na to, že by sa mali zaviesť nejaké poplatky do zdravotníctva, myslím, že pán Taraba to dnes hovoril, tak už nič iné nám nezostáva, len spoplatnime ešte školstvo, aby to bolo v súlade s predstavami pána Sulíka a SaS. Urobme to, že zliberalizujme všetky ceny, však nech si nám tu každý určuje, koľko tu tie energie budú narastať, a každý rok sa budeme, za chvíľu budeme mať ceny energií na takej úrovni, že dôchodcovia nebudú mať na potraviny. Čo sa týka nejakých odborných argumentov, tak musím povedať, že som si prečítal jeden článok a myslím, odporúčam ho každému, nebudem ho celý, nebudem ho tu ani čítať, ale zopár poznámok z neho. Je to, je to článok z 24. septembra 2021 Hlavné správy, kde je rozhovor s pánom Holjenčíkom, ktorý hovorí o tom, že elektrina, cena elektriny na burzách nie je rozhodujúca. Lebo ja nebudem, ja som neni energetik a nebudem hovoriť o tom, o tom, ako sa tvorí cena energií, ale trošku zase mám toľko znalostí, aby som si vedel vyvodiť z toho, čo je tu napísané, nejaké fakty. Nie je rozhodujúca a ceny elektriny na burzách sú len vstupným parametrom, nástrojom, ÚRSO má nástroje na to, aby ich vedeli eliminovať, tieto, tieto negatívne vplyvy. Hovorilo sa tu o TPS-ke, áno, pri TPS-ke, keď cena energií ide hore, tak doplatky sa znižujú. To znamená, že ministerstvo hospodárstva, a teda vláde zostáva viac peňazí na to, aby TPS-ku vedela znížiť. Takže to by mohlo byť jedno z riešení. Možno pán Sulík chcel toto povedať na, pred plénom Národnej rady. A možno chcel povedať, že vie zastabilizovať ceny energií. Nech povie reálne. Ja som, ja som realista, ja možno očakávam, že povie, dobre, nebude to 15, urobíme takéto opatrenia, bude to stáť štátny rozpočet toľkoto alebo, alebo teda tých, ktorí platia TPS-ku, a bude tá cena možno nejaký menší nárast, ale, ale by si odôvodnil. Takéto nič sme doteraz nepočuli. Ľudia sú z toho zdesení a určite, keď niekto povie, že idú ceny hore o 15 % a my sa tvárime, že nič sa nedeje, tak to asi veľa kľudu do slovenských domácností neprinesie. Čo sa týka TPS-ky, štát dotuje elektrinu a musím povedať, že niekto tu hovoril, myslím, že pán Kazda, o tom, že v 2009. roku to celé začalo a spomínali sa tu rôzni ľudia, ktorí na tom mali zarobiť. Ja chcem tiež povedať to, že pán Holjenčík spomína pána Galeka. Hovorí o: „Manželka štátneho tajomníka ministerstva hospodárstva Karola Galeka bola v období vlády Ivety Radičovej riaditeľkou Slovenskej asociácie fotovoltaického priemyslu a obnoviteľných zdrojov energie, SAPI. V tom čase dochádzalo k bujarej výstavbe solárnych elektrární.“ A bolo to v rokoch 2010 až 2012. To je rok po tom, čo ste povedali, že sa to tu celé začalo. Takže kto tu má klondike na fotovoltaike? Bolo postavených najviac fotovoltaických elektrární práve v rokoch 2010 až 2012 a je, zodpovedá to približne 60 % výkonu všetkých takýchto doteraz inštalovaných elektrární. Kto bol ministrom hospodárstva? Juraj Miškov práve z SaS. Ale vy budete najviac vykrikovať, kto tu na čom zarobil. Treba sa opýtať vašich ľudí, jak to vy nazývate, že kto na tom, kto na tom zarobil. Chcem ešte jednu vec povedať, že inflácia nám rastie a stále tento vplyv, ktorý bude, bude na ľudí, je nedozierny. Na jednej strane im stúpajú ceny, na druhej strane sa im to prejavuje, samozrejme, aj napríklad v cenách bytov, ktoré rastú o 12 %. A keď zastupujem tých mladých ľudí, o ktorých sa opierate vo voľbách, tak môžem vám povedať, že budú mať veľký problém, aby vôbec si mohli nejaký byt za chvíľu dovoliť. Ak sa pozriete za posledné tri roky, stúpli ceny až o neuveriteľných 34 % a idú stále hore. Ja som sa rozprával aj s asociáciou NARKS a oni tvrdia, že zatiaľ nie sú žiadne známky toho, že by takéto, že by ceny mali ísť dole. Ja sa chcem opýtať skutočne aj pána Sulíka, ktorý tu, bohužiaľ, nie je, že či to s tou liberalizáciou cenotvorby na Slovensku myslí vážne. My si nevieme, nemôžme dovoliť to, aby sa tu tvorili ceny od buka do buka, lebo ak, lebo práve energetika je oblasť, kde je dobré mať monopol, kde teda štát dokáže regulovať ceny, aby to malo čo najmenší dopad na ľudí. Trh nevyrieši všetko. Zďaleka nie. A toto je práve jedna z oblastí, ktorej by sme, ktorú by sme si z rúk nemali, nemali pustiť. Padlo tu ešte veľa slov o tom, ako veľmi sa plytvalo za vlád SMER-u. Tak ja sa chcem opýtať, ja to preratávam stále na, na nemocnice. Keď sa tu minula teraz jedna miliarda euro na testy, to je 20 nemocníc takej kategórie, ako je svätého Michala v Bratislave. O MOM-kách ani nebudem hovoriť, lebo tu si urobil biznisy aj jeden z vašich štátnych tajomníkov z ministerstva zdravotníctva, ktorý má 17 alebo 19 takýchto MOM-iek. Každý mesiac zinkasoval 100-tisíc eur. A môžete si hovoriť, čo chcete. To ľudia v regiónoch veľmi dobre vedia. Poznajú ľudí, ktorí tie MOM-ky majú, a vedia, že na týchto MOM-kách sa niektorí tak nabalili, že dneska sa im tak darí ako nikdy predtým. To ste nezvládli. A to boli, to bolo 110 mil., ktoré ste minuli len tak. To sú dve nemocnice. O očkovacej lotérii ale nebudem hovoriť, lebo to je, to je asi 50 mil. aj spolu s tými bonusmi pre sprostredkovateľov absolútne vyhodené peniaze, ďalších 50 mil., je to jedna nemocnica. Na záver by som možno chcel ešte povedať toľko, že ja som očakával, že na tejto schôdzi skutočne, keď teda bude otvorená, lebo ja som čakal, že ju, že ju zarežete tak ako vždy, som milo prekvapený, až na ten priebeh, lebo teraz momentálne si tu môžme rozprávať sami pre seba. Ale ja pevne verím, že ľudia, viete, všetko sa dá oklamať. Týchto, tu napíšete rôzne zákony, tí ľudia skutočne nemajú tú kapacitu na to, aby to všetko naštudovali a prečítali. My na mnohé veci upozorňujeme. Ale to, či v januári 2022 niekomu príde šek, ktorý bude možno o 15, o 20, o 30 euro vyšší, ako mal doteraz, tak verte, že tomuto ľudia rozumejú velice dobre. Velice dobre a poženú vás bičom. Pamätáte si, že takisto boli, to sú práve momenty, kedy ľudia povedia dosť a niekedy povedia, že ideme do ulíc, lebo už toto nebudeme znášať. Vyplytvali ste to, čo povedala pani prezidentka dnes, áno, máte najviac peňazí zo všetkých vlád, ktoré na Slovensku doteraz boli. A čo sa deje? Ľudia trpia, ľudia sa majú zle, ľudia sú prepúšťaní z roboty. Hovorila o tom strachu. Ja som zažil strach ľudí, keď som bol na východnom Slovensku. Ako mi hovorili ľudia, že sa boja, že ich vyhodíte z práce, lebo nebodaj by si dovolili ísť na nejakú schôdzu smerácku, lebo to by bol najväčší hriech na svete. Čiže strach je tu veľký. Je tu aj hnev veľký, musím povedať. Lebo všetci čakali, že počas COVID-u, lebo za COVID nikto nemohol na Slovensku. A to keď vy zatvoríte všetky prevádzky, ani za to tí ľudia nemajú trpeť. Toto je práve ten, ten moment, kedy vláda musí zabrať, kedy musí vykompenzovať tie straty, ktoré tí ľudia mali. Čo dostali ľudia? No skoro nič. Ja som sa rozprával s mnohými podnikateľmi, ktorí radšej zavreli prevádzku, prepustili ľudí, aby nemuseli riskovať budúcnosť. Mnohí, ktorých, bohužiaľ, dnes stretávam a povedali, že my to zafinancujeme, my tých ľudí si udržíme, ktorí pomoc dostali vo veľmi malej miere, tak dnes povedali, viete, viete čo, že dneska, dneska to ľutujeme. Mali sme ich prepustiť vtedy. Lebo keby sme vedeli, ako macošsky sa k nám bude správať táto vláda, tak by sme to urobili už na začiatku. Čo sa týka, čo sa týka hornej Nitry, samozrejme, bolo tu veľa porozprávané, ale ja si tiež myslím, že treba sa pobaviť aj s tými ľuďmi a nájsť teda nejaký spôsob transformácie tých ľudí. Uhlie nie je asi budúcnosť, ale vidíte, čo urobilo Nemecko. Nemecko sa momentálne spolieha maximálne na plyn, jadrová energetika absolútne nula, ale majú obrovské potreby. Ak si to niekto myslí, že to fakt vykryje z nejakých fotovoltaík alebo z nejakých veterných elektrárni, tak to je veľká chiméra. A takisto oznamujem, že nie som energetik, ale sledujem trošku vývoj napríklad v oblasti batérií. Na mnohé z nich treba práve tie vzácne kovy, ktoré sa nachádzajú, 90 % výroby vzácnych kovov na batérie sa ťaží v Číne. Čína ovláda celosvetový trh, tak som zvedavý, že kde tu všetci budú na tie baterky jazdiť, keď bude Čína tieto vzácne kovy používať len pre svoje, pre svoje potreby. Čiže ja by som sa vrátil k tomu, čo som začal. Táto schôdza nie je o tom, či sa pán Sulík urazí, alebo sa neurazí. Táto schôdza je o životnej úrovni ľudí. My sme, budeme predkladať v najbližších dňoch, teda viem, myslím, že už kolegovia hovorili, že idete dať naraz tri schôdze, aby ste ich mohli rýchlo zarezať, a tam sa tiež chceme baviť práve o tých potravinách, chceme sa baviť o tom, čo som tu hovoril o tých verejných financiách. Lebo dlh, ktorý ste tu spôsobili a niekto tu rozpráva, že, že my sme tu, my sme tu, ja neviem, zničili verejné financie na Slovensku, pán Pročko, však to je smiešne. My sme dlh znižovali posledných šesť rokov na úroveň 48 %. Od roku 2013 dlh sa stále znižoval, Slovenskej republiky. Vy ste ho za rok aj niečo vystrelili o 15 % nahor. Vy idete hovoriť niečo, že my sme tu niečo urobili s verejnými financiami? A zajtra uvidíte, za jednu minútu vybavíte celé všetky schôdze, tak to nezahlasujete, lebo pán Sulík, vidíte, toto je presný príklad, urobil, sa zahral na odvážneho a potom utiekol. Lebo nevedel asi zniesť tie argumenty, o ktorých sa tu bavíme. Ja som vedel, že pán Sulík asi príde nakydať na SMER a môže si dávať akékoľvek argumenty, ale jeho jediná úloha, ktorá bola alebo tá základná úloha, s ktorou mal dnes prísť, mal povedať slovenskej verejnosti, slovenským ľuďom, či teda od 1. 1. 2022 sa budú zvyšovať ceny energie, alebo nebudú. Či sa bude zvyšovať cena plynu, alebo nebude a či sa bude zvyšovať teplo, alebo nebude. Toto sa ľudia na tejto schôdzi, bohužiaľ, nedozvedeli, a to je, to je veľká škoda. Ja som sa nádejal, že skutočne k niečomu sa dopracujeme, lebo mali sme také informácie, že schôdza sa otvorí, ale, bohužiaľ, skutek utek. Opäť sme tu väčšinou my sami, aj keď teda môžte povedať, väčšina mojich kolegov je tu, ktorí sa zaoberajú nejakými hospodárskymi a energetickými záležitosťami, a budeme ďalej hovoriť o tom, čo sa na Slovensku deje. Viete, keď zoberiete tomu dôchodcovi ten dôchodok, ktorý ste mu, ktorý, ktorý má zákonom už daný. Ja som bol ministrom financií. Viete, keď mi niekto povie, nemali sme 280 mil. na tých dôchodcov, tak poviem, že to je lož. Však ste si minulý rok, ste si upravovali rozpočet, tento rok ste si upravovali rozpočet, ste si ho navyšovali o miliardy. A tento rok ste si dokonca počas rozpočtu ešte o ďalších 3,8 mld. navýšili výdavky. A vy hovoríte o 280 miliónoch. Viete, ako by sa tým dôchodcom dneska tie peniaze zišli? A mohli ste im oznámiť, dobre, ideme, ja neviem, bude 15-percentné zvýšenie, ale my to urobíme tak, že bude 5-percentné, ale dali sme vám ten trinásty dôchodok. Vy ste ešte aj tým deťom zobrali obedy zadarmo a hovoríte, aké to bolo super. Ja osobne som aj za, proti tomu, aby sa rušili gastrolístky, ale ja som za to, aby to bol nejaký kartový systém, ktorý je lacnejší a aby na tom nezarábali tí, ktorí doteraz zarábali, ale ak dáte ľuďom peniaze vo výplate a pri najbližšom zvyšovaní im tú výplatu o tie gastrolístky nezvýšite, tak sa im to stratí v tej mzde. A ešte poviem druhú vec, že tie gastrolístky sa rozplynú ako hmla a tie peniaze na tie, na tie stravné, v tejto inflácii. Dva roky po sebe budete mať 5-percentnú infláciu, tak 10 % peňazí, ktoré tí ľudia zarobia, už nebudú, už budú mať v strate, lebo za to si už nevedia kúpiť toľko tovarov a služieb. Takže opäť chcem povedať, že, že táto schôdza nie je o ničom inom, ale o životnej úrovni ľudí. My tieto chlebové témy budeme stále vyťahovať, my chceme, aby sme sa o tom na pôde Národnej rady bavili, a chcem vás všetkých požiadať, ak máte ešte fakt nejakú, nejakú súdnosť, tak poďme sa baviť aj o cene potravín. Ja nehovorím, že niekto tu dokáže všetko udržať a aby sa nezvyšovali potraviny, ale treba sa o tom baviť. Však vláda je na to, aby sa o niečo starala. Prepáčte, ja keď vidím aj premiéra Hegera, ja mám pocit, že on nejak tak akože blúdi v časopriestore, niekde sa tak objaví a, ale nič sa nedeje. Však, preboha, vláda musí mať nejaké iniciatívy na to, aby ukázala ľuďom, že sa o ňu môžu opreť. Verte tomu, ľudia sú z tohto, z tohto už tak frustrovaní, ja stále hovorím, že ryba smrdí od hlavy a prenáša sa to z najvyššieho vedenia, a to hovorím aj o Igorovi Matovičovi a kľudne si jeho meno zoberiem do úst. Táto nervozita je v celej spoločnosti. A to, čo povedala, tuto rozprávala pani prezidentka, tak to nie je o tom, že tú nervozitu spôsobuje opozícia, absolútne nie. Tá nervozita u ľudí je z tej nekompetentnosti, z toho chaosu. Však, preboha, však a tá vaša lotéria, však to je taký paškvil, že som väčší nevidel. A dnes dojdem na výbor, kde na finančný výbor predkladáte v skrátenom konaní legislatívnom zákon, ktorý hovorí o tom, že idete odškodniť tú pani, ktorá nedostala 400-tisíc. Čiže kvôli tej pani ste vyrobili zákon. A viete, ako ste to vyrobili? Neviem, či ste to niekto čítali. Urobí sa komisia. Tu je na všetko treba urobiť komisiu, ktorá rozhodne, či to bola vyššia moc, alebo to nebola vyššia moc. Tou vyššou mocou, viete, čo sa rozumie? Že tá komisia bude zisťovať, aký rýchly internet bol v momente, keď pani pozerala televízor. A keď zistí, že ten internet bol celkom rýchly, tak tú žiadosť zamietnu a pani nedostane nič. Takže tu sa takto vyrábajú zákony. To je, to je neprípustné. Najprv to sprzníte, celá tá lotéria je nanič a výsledkom je to, že musíte prijať nový zákon v skrátenom legislatívnom konaní, aby ste vytvorili komisiu, ktorá možno rozhodne o tom, že pani nedostane nič. Tlieskam. Takže, dobre, aby som nezdržiaval. Takže na záver by som chcel povedať, zaoberajme sa životmi našich ľudí, zaoberajme sa životnou úrovňou našich seniorov, zaoberajme sa, sú to vaši voliči, takže mali by ste sa im zodpovedať a na konci volebného obdobia a ja teda dúfam, že to bude krátke obdobie, že to bude, že tu prídu predčasné voľby, budete robiť odpočet. A ja pevne verím, že ľudia vám toto všetko spočítajú. Ďakujem pekne. (Potlesk.)